รัฐบาลไทย-ข่าวทำเนียบรัฐบาล-กรมการขนส่งทางบก เปิดให้รถโดยสารสาธารณะทุกประเภทในเขตกรุงเทพฯ สามารถลงทะเบียนเพื่อรับวัคซีนป้องกัน COVID-19 ได้โดยไม่เสียค่าใช้จ่ายอย่างต่อเนื่องถึงวันที่ 31 พฤษภาคม 2564
วันจันทร์ที่ 24 พฤษภาคม 2564
กรมการขนส่งทางบก เปิดให้รถโดยสารสาธารณะทุกประเภทในเขตกรุงเทพฯ สามารถลงทะเบียนเพื่อรับวัคซีนป้องกัน COVID-19 ได้โดยไม่เสียค่าใช้จ่ายอย่างต่อเนื่องถึงวันที่ 31 พฤษภาคม 2564
...
นายจิรุตม์ วิศาลจิตร อธิบดีกรมการขนส่งทางบก กระทรวงคมนาคม เปิดเผยว่า ได้เปิดให้ผู้ให้บริการรถโดยสารสาธารณะทุกประเภทในเขตกรุงเทพฯ ลงทะเบียนเพื่อเข้ารับวัคซีนป้องกัน COVID-19 ภายในวันที่ 21 พฤษภาคม 2564 เพื่อรวบรวมรายชื่อส่งให้กระทรวงคมนาคมจัดกลุ่มการให้บริการวัคซีนแก่ผู้ให้บริการในระบบขนส่งสาธารณะ ตามนโยบายนายกรัฐมนตรีให้เร่งรัดการฉีดวัคซีนป้องกัน COVID-19 และนายศักดิ์สยาม ชิดชอบ รัฐมนตรีว่าการกระทรวงคมนาคม โดยจะใช้สถานีกลางบางซื่อเป็นศูนย์ฉีดวัคซีนป้องกัน COVID-19 ให้แก่ผู้ให้บริการในระบบขนส่งสาธารณะทุกประเภทในเขตกรุงเทพฯ โดยไม่เสียค่าใช้จ่าย ตั้งแต่วันที่ 24 พฤษภาคม 2564 เป็นต้นไป ทั้งนี้ สําหรับผู้ให้บริการรถโดยสารสาธารณะที่ต้องการลงทะเบียนรับวัคซีนป้องกัน COVID-19 เพิ่มเติม ขบ. ยังเปิดรับลงทะเบียนต่อเนื่อง เพื่อให้ผู้ให้บริการรถโดยสารสาธารณะทุกประเภทในเขตกรุงเทพฯ ทั้งรถโดยสารประจําทาง รถตุ๊กตุ๊ก รถจักรยานยนต์สาธารณะ และรถแท็กซี่ สามารถลงทะเบียนแจ้งความจํานงเพื่อเข้ารับวัคซีนป้องกัน COVID-19 ได้ถึงวันที่ 31 พฤษภาคม 2564 จนกว่าผู้ให้บริการรถโดยสารสาธารณะจะได้รับวัคซีนป้องกัน COVID-19 อย่างทั่วถึง เพื่อเป็นการสร้างภูมิคุ้มกันและป้องกันการแพร่ระบาดของโรคติดเชื้อไวรัส COVID-19 ให้ครอบคลุมบุคลากรด่านหน้าในระบบขนส่งสาธารณะซึ่งจะทําให้ประชาชนมีความปลอดภัยในการใช้บริการขนส่งสาธารณะตามเจตนารมณ์ของกระทรวงคมนาคม โดยสามารถลงทะเบียนผ่านช่องทางต่าง ๆ ดังนี้
1. รถโดยสารประจําทางหมวด 1 หมวด 4 เอกชน และรถยนต์สี่ล้อเล็กรับจ้าง ลงทะเบียนได้ที่ผู้ประกอบการขนส่งที่ตนสังกัดอยู่ หรือลงทะเบียนผ่านเว็บไซต์ ขบ. www.dlt.go.th หรือยื่นความจํานงได้ที่สํานักงานขนส่งกรุงเทพมหานคร พื้นที่ 1 - 5 หรือสํานักการขนส่งผู้โดยสาร ขบ.
2. รถยนต์สามล้อรับจ้าง (รถตุ๊กตุ๊ก) ลงทะเบียนได้ที่สหกรณ์ที่ตนเป็นสมาชิก หรือลงทะเบียนผ่านเว็บไซต์ ขบ. www.dlt.go.th หรือยื่นความจํานงได้ที่สํานักงานขนส่งกรุงเทพมหานคร พื้นที่ 1 - 5 หรือสํานักการขนส่งผู้โดยสาร ขบ.
3. รถจักรยานยนต์สาธารณะ ลงทะเบียนได้ที่หัวหน้าวินที่ผู้ขับขี่เป็นสมาชิกภายในวิน หรือลงทะเบียนผ่านเว็บไซต์ ขบ. www.dlt.go.th หรือยื่นความจํานงได้ที่สํานักการขนส่งผู้โดยสาร ขบ. และสํานักงานขนส่งมหานคร พื้นที่ 1 - 5
4. รถแท็กซี่นิติบุคคล ลงทะเบียนได้ที่นิติบุคคลหรือสมาคมที่สังกัด หรือลงทะเบียนผ่านเว็บไซต์ ขบ. www.dlt.go.th หรือยื่นความจํานงได้ที่สํานักงานขนส่งกรุงเทพมหานคร พื้นที่ 1 - 5 หรือสํานักการขนส่งผู้โดยสาร ขบ.
5. รถแท็กซี่ส่วนบุคคล ลงทะเบียนผ่านเว็บไซต์ ขบ. www.dlt.go.th หรือยื่นความจํานงได้ที่สํานักงานขนส่งกรุงเทพมหานคร พื้นที่ 1 - 5 หรือสํานักการขนส่งผู้โดยสาร ขบ.
ทั้งนี้ สําหรับผู้ที่ลงทะเบียนรับวัคซีนหลังวันที่ 21 พฤษภาคม 2564 ขบ. จะรวบรวมรายชื่อให้กระทรวงคมนาคมเพื่อส่งให้กระทรวงสาธารณสุขดําเนินการจัดสรรวัคซีนป้องกัน COVID-19 ให้ตามลําดับ โดยผู้ที่ได้รับสิทธิเข้ารับการฉีดวัคซีนจะได้รับข้อความ SMS แจ้งวันและเวลานัดหมายให้ทราบก่อนถึงวันกําหนดฉีดตามหมายเลขโทรศัพท์ที่ได้ลงทะเบียนไว้ ดังนั้น ในการลงทะเบียนจึงขอให้ระบุข้อมูลบัตรประชาชน ใบขับขี่สาธารณะ วันเดือนปีเกิด เบอร์โทรศัพท์ที่สามารถติดต่อได้ และตรวจสอบความถูกต้องให้เรียบร้อย สําหรับข้อปฏิบัติในวันที่เดินทางไปฉีดวัคซีน ให้ผู้ที่ได้รับสิทธิเข้ารับการฉีดวัคซีนเตรียมบัตรประจําตัวประชาชน และแต่งกายด้วยชุดที่ใช้ในการประกอบอาชีพให้บริการรถโดยสารสาธารณะแต่ละประเภท เพื่อให้เจ้าหน้าที่สามารถอํานวยความสะดวกและให้เข้ารับบริการได้อย่างรวดเร็ว สําหรับผู้ให้บริการรถโดยสารสาธารณะในส่วนภูมิภาคลงทะเบียนหรือสอบถามข้อมูลได้ที่สํานักงานขนส่งจังหวัดนั้น ๆ สอบถามข้อมูลเพิ่มเติมได้ที่ สํานักงานขนส่งกรุงเทพมหานครพื้นที่ 1 - 5 หรือสํานักการขนส่งผู้โดยสาร ขบ. หรือสายด่วน 1584